Niemand nog vas ná man buite plaashek aangerand wordWAARSKUWING: Die foto’s onderaan die berig is grafies van aard en nie geskik vir kinders of sensitiewe lesers nie. Francois Labuschagne word behandel na die aanval. (Foto: Verskaf) Niemand is nog in hegtenis geneem nadat ŉ man Saterdagaand by die hek van ŉ plaas buite Lichtenburg, Noordwes, oorval en met stokke aangerand is nie. Marius Müller, nasionale operasionele koördineerder van AfriForum, het die man intussen as Francois Labuschagne geïdentifiseer. Volgens kapt. Aafje Botma, woordvoerder van die polisie, het Labuschagne omstreeks 19:35 by die plaashek aangekom nadat hy kort vantevore sy winkel in Gerdau gesluit het. “By sy aankoms by die plaas het hy gesien die hoofhek is toe en hy het uitgeklim om die hek oop te maak. Hy is toe deur drie onbekende mans aangeval,” het Botma gesê. Labuschagne is met stokke aangerand en die aanvallers het sy winkel se sleutels geroof voordat hulle in Labuschagne se bakkie op die vlug geslaan het. Volgens Botma is die bakkie later sowat 4 km van die plaas verlate gevind. ‘n Stok wat op die toneel gevind is en wat vermoedelik as wapen gebruik is. (Foto: Verskaf) “’n Verklaring kon nog nie by die slagoffer afgeneem word nie, omdat hy steeds in die hospitaal is. Dit is daarom nie duidelik of ŉ vuurwapen tydens die voorval gebruik is of nie,” het Botma gesê. Volgens Müller het Labuschagne erge snywonde aan sy kop opgedoen. Müller en Botma het albei bevestig dat die voorval nie as ŉ plaasaanval geklassifiseer word nie. “Die vermoede bestaan dat die aanvallers hom dalk van die winkel af gevolg het en gedink het hy het dalk geld by hom. Dit was net toevallig dat hulle hom toe nou buite ŉ plaashek oorval het,” het Müller verduidelik. Volgens Botma is ŉ saak van motorkaping aanhangig gemaak en sal daar moontlik ŉ saak van aanranding bygevoeg word sodra Labuschagne se verklaring afgeneem kan word.